Mans in bakkie skiet glo polisieman dood(Argieffoto) Genl. Khehla John Sitole, die nasionale polisiekommissaris, het ’n 72-uur-aktiveringsplan in werking gestel ná ŉ polisieman by Ndwedwe, in die noorde van Durban, koelbloedig doodgeskiet is. Brig. Vishnu Naidoo, woordvoerder van die polisie, sê lt.kol. Jabulani Ndawonde (56), die waarnemende stasiebevelvoerder van die Ndwedwe-polisie, het Maandag omstreeks 18:30 huis toe gery. “Voorlopige ondersoek dui daarop dat Ndawonde digby die Bhamshela-taxi-staanplek deur mans in ŉ verbygaande bakkie geskiet is,” bevestig Naidoo. “Ndawonde het op die toneel aan sy beserings beswyk.” Die polisie doen ŉ beroep op mense met inligting oor die voorval om dit by hul naaste polisiestasie aan te meld of Stop Misdaad by 08600 10111 te bel.